Broj: 711-I-1150-M-68/21-02-17

Zagreb, 25. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivana Belušića, zamjenika gradonačelnika Grada Umaga – Umago do 20. svibnja 2021.,** za davanjem mišljenja Povjerenstva, na 132. sjednici, održanoj 25. lipnja 2021.g., daje sljedeće

**MIŠLJENJE**

**I. Sukladno članku 20. stavku 3. ZSSI-a, u svezi s člankom 7. točkom d) ZSSI-a, dužnosnik Ivan Belušić, zamjenika gradonačelnika Grada Umaga – Umago do 20. svibnja 2021., ne može istodobno s primanjem naknade plaće nakon profesionalnog obnašanja navedene dužnosti primati i naknadu za obnašanje dužnosti predsjednika Gradskog vijeća Grada Umaga – Umago.**

**II. Dužnosnik Ivan Belušić može nakon prestanka ostvarivanja prava na naknadu plaće početi primati naknadu za obnašanje dužnosti predsjednika Gradskog vijeća Grada Umaga – Umago.**

Obrazloženje

U Povjerenstvu je 18. lipnja 2021. pod brojem 711-U-2624-M-68/21-01-3 zaprimljen zahtjev za mišljenjem dužnosnika Ivana Belušića, zamjenika gradonačelnika Grada Umaga – Umago do 20. svibnja 2021., povodom kojeg se vodi predmet broj M-68/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Ivan Belušić povodom obnašanja dužnosti zamjenika gradonačelnika Grada Umaga – Umago obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je u mandatu 2017. – 2021. obnašao dužnost zamjenika gradonačelnika Grada Umaga – Umago te da se nije kandidirao za navedenu dužnost na lokalnim izborima održanima u svibnju 2021., slijedom čega ju je prestao obnašati 20. svibnja 2021. Nadalje navodi da je podnio zahtjev nadležnom gradskom uredu za naknadu plaće i staž osiguranja po prestanku profesionalnog obnašanja dužnosti zamjenika gradonačelnika Grada Umaga, nakon čega mu je rješenjem pročelnika Ureda Grada Umaga od 20. svibnja 2021. utvrđeno pravo na naknadu plaće i staž osiguranja u razdoblju od šest mjeseci od prestanka njezina obnašanja.

Također, dužnosnik ističe da je izabran na konstituirajućoj sjednici Gradskog vijeća Grada Umaga – Umago za predsjednika navedenog predstavničkog tijela te da je Odlukom Gradskog vijeća Grada Umaga – Umago („Službene novine Grada Umaga – Umago“, broj 4/21.) propisano da članovi Gradskog vijeća dužnost obavljaju počasno i da za sudjelovanje ne primaju plaću, ali da ostvaruju pravo na naknadu u visini određenoj tom Odlukom. Navodi da se pravo na isplatu naknade ostvaruje prisustvom na sjednici Gradskog vijeća, a visina naknade za predsjednika iznosi 1.000,00 kn neto.

Dužnosnik traži mišljenje Povjerenstva ima li pravo na naknadu za obnašanje dužnosti predsjednika Gradskog vijeća Grada Umaga - Umago, obzirom da prima naknadu plaće nakon prestanka profesionalnog obnašanja dužnosti zamjenika gradonačelnika Grada Umaga – Umago.

Uvidom u Konačne rezultate lokalnih izbora za Grad Umag – Umago, utvrđeno je da je dužnosnik Ivan Belušić dužnost zamjenika gradonačelnika prestao obnašati 20. svibnja 2021.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je dužnosnicima zabranjeno primanje dodatne naknade za obnašanje javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 31. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da član predstavničkog tijela jedinice lokalne odnosno područne (regionalne) samouprave ovu dužnost obavlja počasno i za to ne prima plaću, ali ima pravo na naknadu u skladu s odlukom predstavničkog tijela.

Člankom 90.a navedenog Zakona propisano je da općinski načelnik, gradonačelnik, župan i njihovi zamjenici koje su dužnost obavljali profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci nakon prestanka profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Stavkom 8. istog članka Zakona propisano je da prije isteka roka od šest mjeseci ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Iako se predsjednik/član predstavničkog tijela jedinice lokalne samouprave ne smatra dužnosnikom u smislu ZSSI-a, Povjerenstvo tumači da obnašanje dužnosti predsjednika/člana predstavničkog tijela jedince lokalne samouprave također predstavlja obnašanje javne dužnosti na koju je izabran od građana na mandatno razdoblje od četiri godine.

Obzirom da se člankom 4. stavkom 1. ZSSI-a svaka naknada za obnašanje dužnosti smatra plaćom, to se i naknada na koju dužnosnik ima pravo povodom prestanaka obnašanja dužnosti zamjenika gradonačelnika također smatra plaćom u smislu navedene odredbe ZSSI-a.

Stoga primanje naknade koja pripada predsjedniku Gradskog vijeća Grada Umaga – Umago, uz primanje naknade plaće za obnašanje dužnosti iz članka 3. ZSSI-a, predstavlja primanje dodatne naknade za poslove obnašanja javnih dužnosti, što je suprotno članku 7. točki d) ZSSI-a, a navedena zabrana, sukladno članku 20. stavku 3. ZSSI-a, dužnosnike obvezuje i u razdoblju od 12 mjeseci od prestanka obnašanja dužnosti.

Nakon što dužnosnik Ivan Belušić prestane ostvarivati naknadu plaće stečenu temeljem obnašanja dužnosti zamjenika gradonačelnika Grada Umaga - Umago u mandatu 2017. - 2021., ne postoje zakonske zapreke da dužnosnik ostvaruje naknadu za obnašanje dužnosti predsjednika Gradskog vijeća Grada Umaga – Umago.

Slijedom navedenog Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnik Ivan Belušić, elektronička dostava
2. Objava na internetskoj stranici Povjerenstva
3. Pismohrana